
KURS: Dijagnostička procena ličnosti 
ŠKOLSKA GODINA: 2015-2016
NASTAVNIK NA KURSU: Prof. Dr Vesna Gavrilov-Jerković 
Saradnik u nastavi: Milica Lazić, doktorant
TERMIN NASTAVE: 	Predavanja: Ponedeljak 10,30 do 12,00
			Vežbe: Ponedeljak 12,00 do 13,30

Priroda i ciljevi kursa 
· Kurs je interaktivan sa akcentom na primeni dosadašnjih znanja u specifičnom, kliničkom kontekstu
· Prezentacije rada sa pojedinačnim tehnikama /primena, principi obrade i interpretacije podataka
Ciljevi kursa:
· Prepoznavanje u konkretnom životnom kontekstu prirode i problema procene indikatora mentalnog zdravlja
· Razvoj osetljivosti za integraciju nomotetskog i idiografskog pristupa proceduri procene ličnosti u kliničkom kontekstu
· Ovladavanje tehnikama za kliničku procenu ličnosti
· Osposobljavanje za interpretaciju podataka sa pojedinčanih tehnika za kliničku procenu ličnosti
·  Razumevanje prednosti i ograničenja različitih pojedinačnih tehnika za procenu ličnosti
· Razumevanje pretpostavki o prirodi čoveka na kojima se zasniva procena ličnosti različitim tehnikama 
Način bodovanja predispitnih i ispitnih aktivnosti 
· Prisustvo na časovima – do 5 poena
· Aktivnost na časovima – do 10 poena
· Pismeni seminarski rad – do 20 poena
· Pismeni ispit – do 30 poena
· Usmeni ispit – 35 poena
· Nagradni bodovi za redovnost dolazaka – 5 ili 1
· Nagradni poeni za izuzetnu aktivnost – do 5 poena
· Nagradni poeni za učešća u istraživanjima 
Literatura za ispit 
· Zapisi sa predavanja i vežbi
· Gavrilov-Jerković, V. (2008) Klinički praktikum. Novi Sad, Futura publikacije, prvih 	67 strana
· Biro, М., Butollo, W.(2003). Klinička psihologija. Minhen, Novi Sad: LMU i Futura
· Odabrana poglavlja:
· Funkcionalna analiza ponašanja
· Intervju
· Opažanje i samoopažanje
· Testovi u kliničkoj psihologiji
· Samoopisne tehnike
· Projektivne tehnike 
· Priručnici za testove (MMPI, TNR, Crtež ljudske figure)
· Nietzel, Bernstein i Milich, (2001) Uvod u klinicku psihologiju. Zagreb, Naklada Slap 	(odabrana poglavlja /nastavne lekcije)




DEFINICIJA KLINIČKE PSIHOLOGIJE 
Klinička psihologija je oblast psihologije koja se prvenstveno bavi
· istraživanjem, procenom i razumevanjem različitih oblika neprilagođenog ljudskog ponašanja, 
· istraživanjem i definisanjem puteva za njihovo razrešavanje i prevazilaženje,
· promocijom mentalnog zdravlja i razvoja. 

Osnovne oblasti preko kojih se definiše klinička psihologija:

	Teorija

	Praksa
	Istraživanje

	Sistemske
	Klinička procena
	Istraživanje teorijskih sistema i pretpostavki


	Teorije užeg obima
	Psihološko savetovanje i psihološki tretman

	Istraživanje kliničko pšsiholoških metoda

	Specifične teorije
	Istraživanje

	

	Psihološki modeli
	Prevencija

	

	
	Edukacija
	



Između ovih oblasti postoji nedovoljno jasna veza. 

KLINIČKA PROCENA LIČNOSTI

DEFINICIJA KLINIČKE PROCENE LIČNOSTI
Šta je klinička procena? 
Bagby, Wild i Turner (2003): 
· To je proces rešavanja problema u kojem se putem intervjua, psiholoških testova i drugih tehnika dolazi do odgovora na pitanje zbog kojeg se procena i sprovodi.
Svrha i zadaci kliničke procene 
Maruish (1994): 
· Primarni zadatak psihološke procene u kliničkim uslovima je procena 
· kognitivnog i afektivnog funkcionisanja pacijenta, 
· procena ponašanja, 
· personalnih karakteristika, 
· slabosti i snaga pacijenta
· a sa ciljem da se o pacijentu definiše 
· određeno mišljenje, 
· eventualno odredi dijagnoza i 
· da se predvidi njegovo ponašanje 
· sa svrhom da se daju preporuke o tretmanskim rešenjima u najširem smislu reči.

Lilienfield, Wood i Garb (2001): 
· Zadaci kliničke procene su
· obezbeđivanje detaljnog opisa klijentovog problema 
· omogućavanje uvida u osnovne intrapersonalne, interpersonalne i situacione faktore koji su doprineli pojavi i koji aktuelno doprinose održavanju problema i 
· predviđanje ishoda. 
Funkcionalna svrha kliničke procene 
Obezbeđivanje podataka o 
· klijentovim simptomima, 
· razvoju i faktorima održavanja problema,
· posledicama problema na klijentov život,
· njegovim stabilnim karakteristikama ličnosti, 
· karakteristikama njegovog afektivnog, kognitivnog, motivacionog funkcionisanja, 
· odbrambenim mehanizmima, mehanizmima suočavanja sa problemima, frustracionoj toleranciji...
· self konceptu, 
· sistemima verovanja, 
· interpersonalnom stilu... 
REZIME 
Klinička procena se odnosi na proces prikupljanja podataka o pojedincu ili maloj grupi u svrhu donošenja neke odluke relevantne za tog pojedinca ili grupu. 
Konkretnije, ona obuhvata:
· evaluaciju osobinih snaga i slabosti,
· konceptualizaciju problema zbog kojeg se procena i sprovodi i 
· navodjenje smernica za prevazilaženje problema.

TIPIČNI KONTEKSTI KLINIČKE PROCENE LIČNOSTI 
Konteks kliničke procene se odnosi na specifične institucionalne uslove u kojima se odvija klinička procena i koji delimično modifikuju način na koji će se procena sprovoditi.
Konteksti se razlikuju s obzirom na:
· tipične institucije u kojima ili za koje se klinička procena obavlja,
· prirodu zadataka koje klinički psiholog obavlja
· specifičnosti klijentele koja se procenjuje
· osnovna znanja koja su psihologu potrebna da bi u tom kontekstu obavljao procenu
· specifičnosti komunikacije sa kolegama drugih struka koji su neposredno ili posredno uključeni u procenu
Najčešći konteksti u kojima klinički psiholog radi i obavlja kliničku procenu su:
· kontekst mentalnog zdravlja
· forenzički kontekst
· zdravstveni kontekst
· kontekst socijalne zaštite 
Kontekst mentalnog zdravlja 
Ovaj kontekst se odnosi na procenu koja se sprovodi u različitim institucijama koje se neposredno bave zaštitom i unapređenjem mentalnog zdravlja /neuropsihijatrijske klinike, neuropsihijatrijske bolnice i odeljenja, ambulante, dispanzeri, savetovališta....
Najčešće klijenti su psihijatrijski pacijenti ili članovi njihovog bližeg okruženja
Svi pojedinačni zadaci psihologa dijagnostičara se grupišu oko dva cilja:
· dijagnostička klasifikacija
· tretmanske preporuke

Forenzički kontekst 
Odnosi se na kliničku procenu koja se sprovodi sa osobama koje su u nekom sudskom procesu, bilo kao počinioci nekog dela, bilo kao žrtve, svedoci ili da su učesnici nekog procesa za čije je sprovodjenje nadležan sud.
Nije definisan institucijom u kojoj psiholog radi nego za koju radi ili po čijem zahtevu radi procenu.
Najčešći naručioci kliničke procene u ovom kontekstu su pravni zastupnici stranaka ili sudija ili psihijatar...
Procena = veštačenje
Psiholog nastupa kao stručni svedok, veštak
izveštaj = ekspertiza 
Najčešći zadaci:
· Veštačenje procesne kompetentnosti
· Veštačenje uračunljivosti
· Veštačenje duševne zrelosti
· Veštačenje ličnosti /verodostojnost svedoka/
· Veštačenje traumatizovanosti
· Veštačenje o dodeli starateljstva
· Procena poslovne sposobnosti....


Zdravstveni kontekst 
Odnosi se na procenu koja se sprovodi u institucijama koje se bave somatskim funkcionisanjem pacijenata /najčešće odeljenje interne medicine, pedijatrije, akušerska i ginekološka odeljenja, hirurgija, traumatologija, onkologija, odeljenja za infektivne bolesti, dispanzeri...
Psiholozi se češće bave sprovođenjem različitih psiholoških intervencija u okviru preventive, kurative ili rehabilitacije nego izolovanom procenom
Najčešće procena i intervencije u ovom kontekstu će se obavljati sa osobama koje inače adekvatno funkcionišu
Najčešći zadaci su:
· Klinička procena u svrhu pripreme pacijenta za neku intervenciju
· Procena psihosocijalnih faktora koji interferiraju sa tokom tretmana /procena 	vulnerabilnosti klijenta na razvoj psihološke disfunkcionalnosti/
· Procena efekata bolesti i tretmana na kvalitet življenja pacijenta i njegove porodice
· Procena rizičnih navika i životnog stila pacijenta
· Procena pacijentove spremnosti da menja nezdrave životne navike

Kontekst socijalne zaštite 
Odnosni se na kliničku procenu pojedinaca i malih grupa u institucijama koje se primarno bave zaštitom osoba čiji je materijalni, profesionalni, stambeni ili neki drugi status ugrožen i koja zbog toga trebaju neku dodatnu zaštitu države. /Centri za socijalni rad, savetovališta, sigurne kuće, centri za porodični smeštaj; domovi za decu i omladinu, dečija sela, zavodi za vaspitanje dece i omladine, domovi za odrasle, geronotološki centri i domovi za stare...
Procena se najčešće sprovodi u okviru intervencije, retko odvojeno.
Procena se uglavnom sprovodi naturalističkim metodama
Često se sprovodi u prirodnom okruženju klijenta
Retko je cilj klasifikacija a češće je procena potreba klijenata i njegovih kapaciteta da pomoć prihvati i da se adaptira na izmenjene životne uslove 
Najčešći zadaci:
· Procena kognitivnih sposobnosti dece ometene u razvoju u svrhu kategorizacije ili smeštanja u neku ustanovu
· procena personalnih karakteristika deteta koje je učinilo neko delo
· procena kapaciteta porodice da održi kontrolu nad detetom koje je počinilo neko delo
· procena u svrhu davanja predloga za adekvatnu vaspitnu meru
· procena potreba deteta u procesu razvoda roditelja i kvaliteta relacije deteta sa svakim od roditelja u svrhu donošenja odluke o starateljstvu
· procena potreba deteta bez adekvatnog roditeljskog staranja u svrhu određivanja optimalnog smeštaja deteta
· procena stepena adaptacije deteta koje je smešteno u neku ustanovu ili hraniteljsku porodicu
· sprovođenje forenzičkog intervjua sa detetom žrtvom zlostavljanja radi procene detetovih kapaciteta da pred sudskim organom svedoči o zlostavljanju.... 

FAZE PROCESA KLINIČKE PROCENE LIČNOSTI
 (
Upoznavanje
Planiranje
Prikupljanje podataka
Obrada i interpretacija
Pisanje izveštaja
Akcija
)

Faza upoznavanja sa klijentom 
Zadaci inicijalnog intervjua:
· Formiranje prve impresije o ispitaniku
· Sticanje okvirnog uvida u problem ispitnika
· Sticanje uvida u cilj i svrhu ispitivanja i prirodu tražioca procene
· Informisanje ispitanika o proceduri kliničke procene
· Dogovor o datumu sprovodjenja procene. 

Uloga prve impresije o ispitaniku
· informativna: 
· Socijalna dijagnoza
· Kontrolna:
· Kontrola grešaka prve impresije
· Provera uskladjenosti prve impresije sa kasnijim podacima i konačnom opštom impresijom o ispitaniku 


Faza planiranja kliničke procene 
Relevantne odluke kliničara
· Šta pratiti?
· U kom opsegu pratiti?
· Kojim sredstvima će informacije biti registrovane?
· U kojoj formi će rezultati biti prezentovani? 

Okvirno kliničar planira:
· strukturu procene – koje tehnike
· kriterijumi za selekciju tehnika
· psihometrijske karakteristike tehnike
· klinička korisnost tehnike
· karakteristike klijenta i problema koji se se procenjuju
· kliničaresva osposobljenost za primenu tehnike			
· predmet procene – pojedinac, dijada...
· psihološki nivo procene – intrapersonalni, interpersonalni, ponašajni...
· ....

Šta utiče na kliničarevu odluku: 
· Sadržaj i forma klijentovog problema
· Cilj i svrha ispitivanja iskazani kroz zahtev naručioca kliničke procene 
· Teorijsko opredeljenje kliničara
· Kliničarevo poznavanje rezultata istraživanja datog problema
· Kliničareva upoznatost sa instrumentarijem
· Institucionalni kontekst procene 
Sadržaj i forma klijentovog problema 
hroničan-akutan,
· hroničan:
· mehanizmi održavanja problema
· moguće dobiti od problema
· stepen kompromitovanja svakodnevnog funkcionisanja
· tok deterioracije
· akutan:
· precipitirajući i deklanširajući faktori
· potencijali klijenta i njegovog okruženja radi sprečavanja hronifikacije 
intrapersonalan – interpersonalan, 
psihološki - organski, 
razvojno očekivan – neočekivan 
· očekivan:
· registrovanje kapaciteta klijenta i okoline da se adaptiraju na razvojno nove zadatke ili za razrešenje date krize i registrovanje kognitivno-emotivnih i interpersonalnih faktora koji su ometajući
· neočekivan:
· praćenje eventualnih indikatora psihopatološkog funkcionisanja i registrovanje trajnijih i stabilnijih intrapersonalnih i interpersonalnih faktora koji su u korelaciji sa problemom 
Sticanje uvida u cilj i svrhu ispitivanja i prirodu tražioca procene
Ko i zašto šalje klijenta na procenu?
· Naručioci procene mogu biti različitih profesija sa različitim setovima znanja i različitim setovima očekivanja od psihologa
· stručnjaci iz oblasti mentalnog zdravlja
· stručnjaci iz ostalih oblasti
· Psiholog odmah na početku procene treba makar okvirno da zna šta treba da bude krajnji rezultat njegove procene:
· Koje informacije naručilac očekuje da dobije i
· za koje potrebe naručilac treba te informacije 
Globalni ciljevi kliničke procene
· Klasifikacija – razvrstavanje u kategorije: dijagnostička klarifikacija
· klinička slika, simptomi i sindromi
· uslovi razvoja i održavanja problema

· Deskripcija – razumevanje: dinamska dijagnoza
· dominantne personalne karakteristike klijenta
· indikatori kognitivnog, afektivnog i socijalnog funkcionisanja klijenta
· indikatori motivacionog profila
· biografska perspektiva pojave, razvoja i održavanja problema
· širi kontekst razvoja i održavanja problema
· šta je klijenta učinilo vulnerabilnim na poremećaj – interakcija predisponirajućih, precipitirajućih faktora i protektivnih faktora
· Predikcija – kontrola
· šta kažu istraživanja o prediktorima ponašanja
· šta kaže teorija o relevantnim faktorima 

Najčešći specifični ciljevi kliničke procene 
· Dijagnostička klasifikacija
· Dinamska dijagnoza
· Procena podobnosti za psihoterapiju
· Procena prema posebnim zahtevima
· Predikcija i postdikcija
· Evaluacija tretmana


Dijagnostička klasifikacija
Problemi vezani za dijagnostičku klasifikaciju 
· Teškoće definisanja mentalnog zdravlja i mentalnog poremećaja
· Poteškoće proistekle iz klasifikacionog sistema
· Pitanje svrhe dijagnostičke klasifikacije 
· Šta spada u duševni poremećaj? 

Osnovni razlozi poteškoća su:
1. Ne postoji ni jedna karakteristika zajednička za sve forme ponašanja koja se klasifikuju kao poremećaj, odnosno, ni jedan kriterijum se ne pokazuje kao dovoljan;
2. Nema diskretne granice izmedju normalnog i poremećenog ponašanja.

Najčešće korišćeni kriterijumi 
· Statistička norma
· Subjektivni doživljaj patnje
· Nesposobnost ili nefunkcionalnost

Statistička norma 
Ponašanje koje je retko, različito, upadljivo, izlazi iz okvira prosečnog. 
· Prednosti: mogućnost kvantifikacije norme i uspostavljanje intersubjektivne saglasnosti
· Nedostaci: Proizvoljnost norme, proizvoljnost broja devijantnosti, kulturna relativnost, mogućnost političke manipulacije

Subjektivna patnja 
Izveštaj osobe o osećaju neuklopljenosti, nefunkcionalnosti ili patnje
· Prednosti: Uzima u obzir i probleme koji nisu vidljivi i individualizuje patnju
· Nedostaci: Nepostojanost kriterijuma, subjektivna patnja nije uvek prisutna i problem nužnog intenziteta ili učestalosti patnje. 

Nesposobnost ili nefunkcionalnost 
Postojanje problema u socijalnom ili profesionalnom funkcionisanju.
· Prednosti: Očiglednost poteškoća, 
· Nedostaci: Proizvoljnost standarda za procenu nefunkcionalnosti

Svrha dijagnostičke klasifikacije 
· Olakšava komunikaciju
· Omogućava se istraživanje u oblasti psihopatologije
· Omogućava se proveravanje etioloških pretpostavki
· Sugeriše se izbor tretmana* 

Upozorenja u vezi klasifikacije 
· Problem nominalizacije poremećaja
· Problem odnosa kategorija – dimenzija
· Istovremeno postojanje više osnova za kategorizaciju
· Društvena i politička uslovljenost normi
· Problem pouzdanosti i validnosti
· Problem stigmatizacije 

Dinamska dijagnoza 
Svrha: formulacija etioloških i dinamskih pretpostavki, razumevanje ispitanika i njegovog problema.
Formira se na osnovu subjektivnih tumačenja i oslanja na teoriju ličnosti
O čemu izveštava dinamička dijagnoza?
Posebno značajan aspekt dinamske dijagnoze je RAZVOJNA HIPOTEZA – odgovor na pitanje “Koji su uzročnici, mehanizmi i poreklo poremećenog ili devijantnog ponašanja X?” 

Procena podobnosti za psihoterapiju 
· procena tretabilnosti problema
· procena kvaliteta spremnosti klijenta za psihološku promenu
· procena indikacionog područja radi preporuke tipa tretmana
· procena mogućih poteškoća

Predikcija i postdikcija 
PREDIKCIJA =  kako će se pojedinac ubuduće ponašati
· radna sposobnost, selekcija, prognoza recidiva, odabir za terapiju, predikcija suicida
POSTDIKCIJA = rekonstruisanje ponašanja koje se desilo u prošlosti
· sudska ekspertiza 

Procena specifičnih karakteristika 

· procena radne sposobnosti
· procena specifičnih sposobnosti (vozači, nošenje oružja)
· procena poslovne sposobnosti
· procena mentalne nedovoljne razvijenosti
· procena uračunljivosti
· procena razvojnih odstupanja kod dece
· klinička procena zrelosti za školu
· ispitivanje psihičkih korelata bazičnih funkcija mozga
· procena podobnosti roditelja za izvršavanje roditeljske uloge 
· Evaluacija tretmana 

Evaluacija ishoda tretmana
· da li je promena dostignuta
· kolika je promena
· da li je promena životno relevantna
· koliko je promena stabilna

Evaluacija procesa tretmana
· Praćenje specifičnih indikatora efikasnosti 
· Praćenje potencijalnih procesa i mehanizama promene

Faza prikupljanja podataka 

Opšta pravila 
· Klinička procena treba da se zasniva na empirijski validiranoj proceduri
· klinička procena treba da se zasniva na podacima koji su prikupljeni pomoću više od jedne tehnike
· klinička procena treba da je prilagođena karakteristikama klijenta, prirodi njegovog problema i cilju i svrsi ispitivanja

Tehnike i metode procene 
· Osnovni načini za prikupljanje podatka o klijentu obuhvataju:
· Uzimanje podataka od samog klijenta kroz neki oblik intervjua ili kroz odgovanje na samoopisnim tehnikama
· Uzimanje podatka o klijentu na osnovu nekih dokumenata o klijentu ili nekih klijentovih zapisa ili od drugih osoba iz klijentovog okruženja koje ga dobro poznaju
· Posmatranje klijentovog ponašanja

· Standardne tehnike i metode psihodijagnostičke procene
· U kliničkoj proceni je uobičajeno da kliničar kombinuje naturalističke i testovne tehnike, odnosno da primenjuje baterijski pristup proceni ličnosti.
· Naturalističke i standardizovane tehnike procene 
· Naturalističke tehnike obuhvataju tehnike koje
· nisu standardizovane, 
· nemaju unapred u potpunosti definisanu proceduru sprovođenja, 
· nemaju empirijski definisan princip skorovanja i 
· nemaju definisana uputstva za interpretaciju
· Standardizovane tehnike se odnose na tehnike
· nad kojima je sprovedena procedura standardizacije i validacije
· postoji procedura njihovog zadavanja
· jasan je sistem kodovanja dobijenih podataka
· postoje norme u odnosu na koje se rezultat svakog lijenta može uporediti 

Baterijski pristup proceni ličnosti
· Naturalističke tehnike:
· Biografski podaci
· Intervju
· Posmatranje ponašanja

· Testovne tehnike:
· Klinički test inteligencije
· Personalni inventar ličnosti
· Projektivne tehnike

Standardni tok prikupljanja podataka 
· Inicijalni intervju
· Prikupljanje biografskih podataka 
· Kliničko testiranje inteligencije – eventualno i testiranje psihoorganiciteta
· Sprovođenje dijagnostičkog intervjua
· Klinička procena ličnosti
· Samoopisne tehnike
· Projektivne tehnike
· Dodatne tehnike i metode u zavisnosti od cilja i svrhe ispitivanja


INTERVJU U KLINIČKOJ PSIHOLOGIJI

DEFINICIJA KLINIČKOG INTERVJUA

Klinički intervju je interakcija između najmanje dve osobe od kojih je jedna osoba u stanju neke psihološke potrebe a druga je stručnjak kompetentan za razumevanje ili pružanje pomoći za rešavanje te potrebe. 
Najvažnija prednost intervjua u odnosu na druge tehnike procene je da obezbeđuje podatke o životnom i razvojnom kontekstu klijenta, nivou globalne adaptacije klijenta i personalnih i socijalnih resursa, prirodi i istoriji problema, relevantnoj ličnoj i porodičnoj istoriji i sl. Bez ovih podatka podaci prikupljeni samo testovnim tehnikama u kliničkom kontekstu procene su besmisleni.
Osim podataka dobijenih od klijenta tokom intervjua, intervjuom se obezbeđuju i drugi jedinstveni podaci kao što su podaci o ponašanju klijenta tokom intervjua, klijentov doživljaj problema zbog kojih se procena sprovodi i očekivanja od procene i tretmana, klijentova jedinstvena reakcija na aktuelnu situaciju i sl. I najvažnije, tokom intervjua se gradi specifična relacija sa ispitanikom koja omogućava dalju kvalitetnu procenu kao i da klijent razvije osećaj prihvaćenosti i razumevanja. Kada je dobro vođen, intervju takođe podstiče samospoznaju kod klijenta. Istraživanja pokazuju da ocena kvaliteta intervjua data od strane ispitanika zavisi od stepena u kojem je intervjuer razumeo emocionalni status ispitanika, posebno koliko je dobro prepoznao emocije koje nisu do kraja verbalno iskazane nego su više neverbalno ili paraverbalno komunicirane.
Iako intervju ima formu razgovora, postoji nekoliko karakteristika koje ga razlikuju od običnog razgovora. Prvenstveno, to su svrha i cilj.
U tom smislu učesnici u intervjuu nisu u potpuno ravnopravnom položaju jer se podrazumeva da će njihova zajednička pažnja biti usmerena mnogo više na ponašanje i doživljavanje samo jedne osobe u tom procesu. Svaka osoba doprinosi procesu i svaka svojim ponašanjem utiče na ponašanje one druge osobe. Za razliku od obične i neformalne konverzacije, intervju je iniciran specifičnim ciljevima i zadatak intervjuera je da obezbedi da intervju ispuni planirane ciljeve. 
Formalni zahtevi sprovođenja intervjua
· Intervjuer mora biti edukovan za tu vrstu procedure
· Intervju je potrebno sprovoditi na mestu (uobičajeno ordinacija kliničara) koje je tako organizovano da obezbeđuje zaštitu privatnosti ispitanika (druge osobe nisu prisutne, osim ako to zahteva procedura procene; postoji adekvatna zvučna izolacija...)
· Tokom sprovođenja intervjua i kompletne psihološke eksploracije ne bi trebalo da bude ometanja i prekidanja (telefon, ulasci drugih osoba...)
· Ordinacija kliničara treba da bude organizovana tako da je prijatna i neutralna. 
· Distanca između ispitivača i ispitanika ne treba da bude ni prevelika ni premala (između 1m i 1.5m) a oči treba da su im otprilike u istoj visini.
· Intervjuer treba da obezbedi beleženje podataka ili kratkim zapisivanjem koje ne ometa kontakt ili audio ili video snimanjem. Ukoliko snima, intervjuer mora o tome da obavesti ispitanika i da obezbedi zaštitu tako prikupljenih informacija. Ispitanik mora biti obavešten ako će neka treća osoba (supervizor, drugi kolega, načelnik) biti upoznata sa snimkom intervjua. Snimanje intervjua treba da bude diskretno, da ne ometa pažnju učesnika i tok intervjua.
· Poželjno je da intervjuer ima neku ček listu pomoću koje proverava da li je intervjuom obuhvatio sve oblasti koje je planirao.
Faktori koji određuju način kako će se sprovoditi konkretan intervju:
· Šta je cilj intervjua? 
· Koji je problem klijenta?
· Kome i za koje svrhe trebaju podaci dobijeni tokom intervjua?
· Koja je teorijska orijentacija intervjuera?
· Kontekst kliničke procene u kojoj se sprovodi intervju (npr. forenzički kontekst, kontekst socijalne zaštite, zdravstveni kontekst...)

Šta treba razlikovati kada govorimo o intervjuu?
· Vrste intervjua
· Proces ili strukturu intervjua
· Način interpretacije podataka dobijenih intervjuom.

Vrste intervjua
· U odnosu na cilj: 
· Inicijalni (kontaktni)
· Biografski 
· Dijagnostički
· Terapijski
· Motivacioni
· Intervju u krizi
· ...
· U odnosu na strukturiranost
· Strukturirani*
· Polustrukturirani
· Nestrukturirani
· U odnosu na standardizovanost
· Standardizovani*
· Nestandardizovan
· U odnosu na direktivnost
· Direktivan*
· Poludirektivan
· Nedirektivan

	*Napomena: Standardizovan intervju je uvek strukturiran i direktivan. Strukturiran i 	direktivan intervju ne moraju biti standardizovani.

Zadaci intervjuera 
· Kreiranje relacije sa klijentom na način koji obezbeđuje klijentovo učešće u intervjuu
· Prikupljanje podataka relevantnih u odnosu na cilj i svrhu intervjua
· Razumevanje klijenta i klijentovog problema u kontekstu njegovog globalnog funkcionisanja

KREIRANJE RELACIJE TOKOM INTERVJUA
Odnosi se na razvijanje osećaja sigurnosti, prihvaćenosti i poštovanja zbog kojeg je klijent sve slobodniji da iznosi svoj problem i sve uvereniji u kliničarevu sposobnost i nameru da ga razume.
· Stepen ostvarenosti relacije se procenjuje na tri nivoa:
· Subjektivni doživljaj kliničara
· Objektivni znaci / dužina reakcije, reakciono vreme i učestalost prekidanja kliničara
· Klijentova izjava o relaciji
· Najčešći uzroci nekvalitetne relacije
· Kliničareve akcije demotivišu, pasiviziraju ili zbunjuju klijenta
· Klijentov psihopatološki proces ili način odbrane je inkopatibilan sa uspostavljanjem relacije
· Kombinacija prethodna dva uzroka.

Svrha kreiranja relacije:
Za većinu ljudi situacija učešća u dijagnostičkom intervjuu je uznemiravajuća i dovodi do potrebe da se na različite načine zaštiti samopoštovanje. Jedan od osnovnih ciljeva u intervjuu je slabljenje klijentove anksioznosti i potrebe da aktivira zaštitu samopoštovanja što je preduslov za klijentovo učešće u intervjuu i daljim procedurama.
EMPATIJA
Dominantno sredstvo za uspostavljanje, održavanje i podizanje kvaliteta relacije je komuniciranje empatije. Komuniciranje empatije obuhvata korake:
· Klijent ispolji neko verovanje, doživljaj, procenu ili osećanje,
· Kliničar prepozna ispoljeni sadržaj ili proces,
· Kliničar saopšti klijentu prepoznavanje sadržaja ili procesa,
· Klijent primi poruku kliničara,
· Klijent reaguje na poruku daljim otvaranjem.

Razlikujemo bazično i kompleksno komuniciranje empatije
Bazična i kompleksna empatija
Razlika je u stepenu sigurnosti sa kojom saopštavamo da smo razumeli šta je ono što klijent ispoljava.
Primer:
K: Nakon što me je žena napustila to je izgledalo kao da je nešto eksplodiralo u meni, sve je izgledalo tako prazno...i ona mi je delovala samo kao uspomena...i moj život je počeo da propada. Uskoro, počeo sam se osećati depresivno i stalno sam plakao.
I: (Bazična empatišuća izjava)
	1. Zvuči kao da se sve srušilo oko Vas.
	2. Meni to izgleda kao da ste tada mogli osećati gomilu snažnih bolnih osećanja
I: (Kompleksna empatišuća izjava) 
	1. Osećali ste kao da se sve srušilo oko Vas.
	2. Boli kada izgubite nekoga kao što je ona.
	3. Vrlo je zastrašujuće izgubiti nekoga tako iznenenada, liči na bol koji ste doživeli kada je umrla Vaša majka.
Primer neadekvatne upotrebe kompleksne empatišuće izjave:
K: Ne mogu verovati kako ljudi mogu biti okrutni. Moj bivši šef uopšte ne komunicira sa mnom, ne želi da odvoji za mene ni minut svog vremena. To je strašno. Zbilja strašno. A i inače, ovog momenta imam hiljadu problema i nema nikoga koga je briga za to.
I: Osećate se vrlo povređeno.
K: Kako Vi uopšte možete znati kako se ja osećam? Da li ste ikada dobili otkaz?
I: Ne, ne mogu reći da jesam, ali to mora da je vrlo uznemiravajuće.
K: Verovatno za neke ljude.
	Ovaj klijent očigledno ne želi da neko drugi definiše njegova osećanja, jasno postavlja granicu između svog i tuđeg sveta.

Primer
K: Moj muž je grozan čovek. Pravi đavo. To je sad kao neka vrsta igra razvoda. Hoće da me napravi ludom da bi mogao da se razvede od mene.
I: Kako to mislite?
K: Već tri meseca mi ih šalje. Znam da me gledaju, svako veče. Sve vreme osećam njihovo prisustvo. Mislim da koriste teleskom. To je strašno, strašno u kojoj ja situaciji živim.
I: Zastrašujuće je stalno biti posmatran.
K: No, šta Vam sada to znači? Kako vi pa možete da znate kako se ja osećam?
I: Pa, situacija koju ste opisali, ja mislim da bi mogla biti zastrašujuća.
K: Dovoljno da neko izgubi razum?
I: Pa, to je teško reći... To nije...
K: Šta je to? Zastrašujuće dovoljno da neko poludi? E, pa ja nisam luda bez obzira šta vi mislili, i znajte, ja nisam bespomoćna. Umem ja da se branim.
Vidimo da uticaj koji ostvarujemo komuniciranjem empatije varira u zavisnosti od mentalnog statusa klijenta.
Generalno, kod otvorenih klijenata se mogu koristiti obe vrste empatišućih izjava, a kod visoko odbrambenih se koriste ili bazične ili se potpuno izbegavaju empatišuće izjave.

ŠTA KLINIČAR POSMATRA U TOKU INTERVJUA?
Verbalni iskaz klijenta:
· Sadržaj iskaza,
· Adekvatnost klijentovog odgovora,
· Iscrpnost klijentovog odgovora,
· Stil klijentovog govora,

Neverbalno ponašanje klijenta:
· Fizičku pojavu,
· Telesne pokrete,
· Stav tela,
· Udaljavanje i približavanje u odnosu na kliničara,
· Uspostavljanje i održavanje kontakta očima,

Emocionalno ispoljavanje:
· Prisustvo direktnog ili indirektnog ispoljavanja emocionalne uzbuđenosti
· Uslovljenost emocionalne uzbuđenosti za verbalni sadržaj ili druge faktore,
· Sadržaj emocionalnog ispoljavanja
· Adekvatnost emocionalnog uključivanja
· Adekvatnost emocionalne reakcije u odnosu na kliničara

INTERVENCIJE KOJE KORISTI KLINIČAR U INTERVJUU
Generalno, to su:
· postavljanje pitanja, 
· aktivno slušanje, 
· parafraziranje, konfrontiranje, interpretiranje, sumiranje i ohrabrivanje
· konstatacije u formi pitanja ili 
· direktne konstatacije.
	Napomena: Dobar pregled intervencija koje se koriste u intervjuu je dat u knjizi: Cormier, W. H., & Cormier, L. S. (1998). Interviewing strategies for helpers: Fundamental skills and cognitive behavioral 	interventions (4th ed.). Monterey, CA: Brooks-Cole.

Možemo ih razlikovati po nekoliko dimenzija:
· Otvorenost – zatvorenost
· Na činjenice usmerene – na doživljaj i procenu usmerene
· Konfrontirajuće – podržavajuće
· Prikupljanje novih podataka – savetodavne
· Klarifikujuće – rezimirajuće

Pitanje pitanja
· Jedna od svrha intervjuisanja je dobijanje informacija o klijentovom problemu i psihosocijalnim aspektima razvoja i održavanja njegovog problema zbog kojeg i traži pomoć. Informacije koje se na taj način prikupljaju moraju biti kompletne i relevantne. Pitanja koja se pitaju tokom intervjua moraju biti jasna i nepristrasna, odnosno, ne smeju uticati na odgovor ispitanika. 

· Istraživanja pokazuju da intervjueri često:
· pitaju previše pitanja i ne dozvoljavaju klijentu da ispriča svoju priču svojim rečima,
· pitaju pitanja koja su predugačka, komplikovana i zbunjujuća,
· pitaju pitanja koja su sugestivna
· zanemaruju pitanja koja pita klijent.

· Razlikujemo otvorena i zatvorena pitanja. 
· Otvorena pitanja su pitanja koja su tako formulisana da ostavljaju slobodu klijentu da odgovori na svoj način
· zatvorena pitanja su ona koja traže tačan, precizan odgovor ili primoravaju klijenta da odabere između ponuđenih alternativa.

· Prednosti otvorenih pitanja:
· može se dobiti više relevantnih informacija
· stiče se bolji uvid u klijentov doživljaj problema
· klijent se oseća mnogo uključeniji u intervju i konsekventno u tretman.

· Ograničenja otvorenih pitanja:
· intervju se može produžiti i teže ga je kontrolisati,
· neke od informacija koje klijent daje mogu biti nevažne,
· teže je beleženje odgovora.

· Prednosti zatvorenih pitanja:
· dobra su uvek kada treba dobiti specifičnu informaciju,
· lakša su na početku intervjua za stidljive, povučene i zatvorene klijente
· korisna su kada nemamo mnogo vremena na raspolaganju

· Ograničenja zatvorenih pitanja: 
· informacije su ograničene na pitanje koje je traženo što može dovesti do toga da propustimo da prikupimo neke bitne informacije na koje nismo ni pomislili,
· prevelika kontrola od strane intervjuera i pasiviziranje klijenta,
· klijent nema priliku da izrazi svoj doživljaj što ga može frustrirati i učiniti manje saradljivim.

· Pitanja koja treba izbegavati:
· kompleksna višestruka pitanja, koja povećavaju verovatnoću dobijanja nekompletnog odgovora. Primer ovakvog pitanja: Hoćete mi reći kada ste se prvi put tako uplašiili, koliko je strah trajao i čega ste se u tom momentu najviše bojali?
· Sugestivna pitanja, koja  povećavaju verovatnoću da klijent da netačan odgovor samo da se ne bi suprotstavio intervjueru. Davanje negativnog odgovora od strane klijenta na ovakva pitanja može biti povezano sa osećajem nelagode ili stida. Da bi izbegao ta neprijatna osećanja, klijent se može odlučiti da da afirmativan odgovor čak i ako to nije tačno. Primeri ovakvih pitanja su: 
· Nakon razgovora se osećate lakše, zar ne? Bolje je pitati: Kako se osećate posle razgovora?
· Naravno, pridržavali ste se svega što smo se dogovorili, je l’te? Bolje je pitati: Prošli put smo se dogovorili oko rasporeda vaših dnevnih aktivnosti. Hoćete mi reći, kako je to proteklo? 
· Tada ste se rastužili? Bolje je pitati; Kako ste se tada osetili?
· Pitanja koja počinju sa zašto jer imaju prizvuk osude a i često klijent nije svestan razloga nekog svog ponašanja. Zamenite ih sa Kako...

· Kao korisna pokazuju se još neka pitanja, prvenstveno se to odnosi na pitanja proveravanja. Ova pitanja pomažu klijentu da se precizno usredsredi na temu od interesa i da da što jasniji odgovor. Dobro je upotrebljavati ih u sledećim situacijama:
· kada treba nešto razjasniti, kao npr. Šta mislite pod tim?
· Kada treba ustanoviti razlog nečega, kao npr. Šta vas navodi da to mislite?
· Kada treba proveriti tačnost nečega, kao npr. Šta ste tačno pomislili u tom momentu?

Bazične veštine aktivnog slušanja
· Aktivnim slušanjem intervjuer demonstrira interes za ono šta je i kako u intervjuu rečeno, kao i kakvo značenje to može imati za intervjuisanog.
· Vešt intervjuer kroz aktivno slušanje zapaža koja je struktura i promene strukture tokom verbalnog i neverbalnog ponašanja klijenta i to povezuje sa klijentovim problemom.

Svrha aktivnog slušanja
· Ohrabriti klijenta da govori o relevantnim temama
· demonstrirati interes za on šta je i kako je rečeno,
· shvatiti dublje značenje iskazanog u intervjuu,
· identifikovati i interpretirati verbalne poruke
· identifikovati i interpretirati neverbalne poruke

Parafraziranje, sumiranje i ohrabrivanje
Ovim intervencijama intervjuer demonstrira da je čuo i shvatio ono što je klijent iskazao. Ovo obezbeđuje:
· da se klijent oseti shvaćen i da nastavi da učestvuje u intervjuu,
· da se razjasni ono što je rečeno,
· da se proveri da li je intervjuer dobro shvatio klijenta,
· da se smanji potreba za klijentovim ponavljanjem.

Parafraziranje
· Davanje fidbeka kroz stavljanje akcenta na ono što je klijent iskazao, tako što intervjuer to preformuliše svojim rečima, uključujući ključne iskaze ili fraze.
· Vraćanje onog što je rečeno u skraćenoj formi i u formi proveravanja, obezbeđujući klarifikaciju.

Sumiranje
· Sažimanje onoga što je klijent rekao kao npr. Volela bih samo da proverim da li sam vas dobro razumela. Znači, dobili ste ponudu za posao i od tada ste primetili da ste postali manje raspoloženi, da vaš često boli glava i da skoro stalno razmišljate kako se tamo nećete snaći.
· Duže je od parafraziranja i sadrži više informacija
· Obično se koristi na početku ili na kraju intervjua ili čak i nakon nekoliko intervjua. Korisno i kao način preusmeravanja teme intervjua.
· Nakon sumiranja je korisno proveriti tačnost sumiranog kod klijenta što mu daje mogućnost da evaluira ono što smo rekli.
· Ova intervencija ima nekoliko bitnih funkcija.
· Dozvoljava nam da proverimo tačnost klijentove izjave i omogućava klijentu da se dopuni ili da nas ispravi, 
· Omogućava nam da vidimo da je još nešto ostalo nerazjašnjeno,
· Provocira klijenta da nastavi priču tako da je to i jedan od načina facilitacije,
· Vraća klijenta na temu,
· To je znak klijentu da ga pažljivo slušamo
· Veoma je koristan način da završimo intervju.

Ohrabrivanje
· Uključuje klimanje glavom, mimiku, pantomimiku i kratke verbalne znake odobravanja, kao i ponavljanje ključnih reči klijenta. Obezbedjuje nastavak učešća klijenta bez značajnog prekidanja. I ćutanje može imati funkciju ohrabrivanja. Preterano ohrabrivanje može biti uznemiravajuće. 
· Primeri ohrabrivanja bi bili:
· Nastavite, recite mi nešto više o...
· Da, da, čujem...
· Shvatam.

Dimenzija otvorenosti intervencije
· Otvorena pitanja: 
· Šta je ono što vas dovodi ovamo?
· Šta očekujete od braka?
· Ljubazan zahtev:
· Recite mi nešto o ....
· Opišite kako je to izgledalo.
· Podelite sa mnom vaše misli o...
· “Sving” pitanja:
· Možete li mi nešto reći o vašem ...
· Hoćete reći šta osećate?
· Šta možete reći o Vašem šefu?
· Kvalitativna pitanja
· Šta se dešava na poslu?
· Kakav vam je apetit?
· Kako to mislite?
· Kako ste se tada osećali?
· Istraživački iskaz:
· Kažete da ste se razveli pre...
· Iskaz empatije:
· To zvuči kao da...
· Ohrabrujuće, facilitirajuće izjave:
· hm, hm
· nastavite,
· da, razumem
· cujem
· Zatvorena pitanja:
· Da li ste...
· Mislite da ćete...?
· Kada je to bilo?
· Zatvorene izjave:
· Molim vas, sedite tamo
· Vidim da vas je uputio...
· Edukacija ili davanje saveta



BIOGRAFSKI INTERVJU
· Značaj biografskog pristupa /na kojim pretpostavkama zasnivamo potrebu da u kliničku procenimo uključimo beleženje biografskih podataka/
· Hipoteza o kontinuitetu razvoja ličnosti 
· Hipoteza o formativnom uticaju prošlosti
· Ciljevi biografskog pristupa
· Definisanje konteksta razvoja ispitanika
· Odredjivanje faktora rizika i razvoja i stepena adaptacije 
· Usmeravanje daljeg toka eksploracije

Osim što nam govore o razvojnom kontekstu u kojem je ispitanik odrastao i što nam daju širu osnovu za razumevanje razvoja problema zbog kojeg sprovodimo procenu, biografski podaci su takođe i dobra osnova za predviđanje budućeg ponašanja ispitanika. Istraživanja pokazuju da su prošla ponašanja značan prediktor budućih ponašanja, odnosno ono što smo radili u prošlosti, kako smo se adaptirali, kako smo reagovali u stanjima krize, kako smo i kakve odluke donosili, kakve smo relacije uspostavljali... značajno predviđa kako ćemo se u sličnim okvirima ponašati i u budućnosti.
Tokom prikupljanja biografskih podataka kliničar je zainteresovan kako za činjenice (događaji, likovi, datumi...) tako i za ispitanikova osećanja i stavove podom tih činjenica i ni jedno od ove dve grupe podataka ne treba da dominira. Kliničar posmatra i način na koji ispitanik iznosi različite činjenice, koliko je otvoren, da li neke oblasti izbegava, a neke favorizuje, koliko je dosledan i da li se beleže neki znaci inkonzistentnosti u priči ispitanika. 
U slučaju da postoji pretpostavka da ispitanik nije iz nekog trajnog ili trenutnog razloga kompetentan da daje podatke o sebi, ispitivač organizuje intervju sa članovima porodice. Kada se organizuje intervju sa drugim osobama iz okruženja ispitanika, ispitanik mora da bude o tome obavešten, a u zavisnosti od stepena kompetencije ispitanika, potrebno je povodom ovoga od njega dobiti i odobrenje. U ovakvim slučaejvima, prednost se uvek daje opciji da je ispitanik prisutan dok se vodi intervju sa važnim osobama iz njegovog okruženja.
Lista Osnovnih Biografskih Informacija (LOBI)
· Ekstenzivni pristup na osnovu selekcionih i direkcionih kriterijuma
· socio-kulturalna pripadnost
· Individualni podaci o porodici
· Minimalni lični podaci o detinjstvu
· Minimalni podaci o školovanju
· Minimalni podaci o profesiji i zanimanju
· Minimalni podaci o socijalnom ponašanju
· Minimalni podaci o seksualnom ponašanju i braku
· Minimalni podaci o teškoćama i bolestima
· Minimalni podaci o izgledu ispitanika

Cilj LOBI-a NIJE razumevanje ličnosti, već postavljanje dijagnostičke pretpostavke i definisanje konfliktnih zona (ekstenzivna tehnika za otkrivanje relevantnih delova biografije od značaja za razumevanje ličnosti). 
Nakon sprovođenja biografskog intervjua, zadatak kliničara je da formučiše osnovne hipoteze o daljem radu. One podrazumevaju dva povezana zadatka. Jedan se tiče rezimiranja dobijenih podataka i formulisanje glabalnih pretpostavki o tome na koji način je kvalitet klijentovog funkcionisanja povezan sa problemima zbog kojih se sprovodi procena. Drugi zadatak se tiče definisanja oblasti koje treba dalje ispitati i načina na koji bi se ta procena trebala sprovesti.

OPŠTA UPUTSTVA ZA FORMULISANJE HIPOTEZA O DALJEM RADU 
· Zašto je ispitanik poslat kod psihologa? /cilj i svrha ispitivanja/
· Koje su ispitanikove žalbe? Od kada traju? Da li su i ranije postojale ove ili neke druge tegobe zbog kojih je ispitanik bio ispitivan ili tretiran?
· Da li postoje i ako postoje, koji su faktori rizika? /hereditet, razvojne specifičnosti, kvalitet primarnih i sekundarnih socijalnih relacija, akcidentalne krize.../
· Kakav je tip i kvalitet ispitanikove adaptacije /emocionalna, ponašajna, socijalna, moralna...posmatrano kroz ceo život, odgovori na frustracije, mehanizmi odbrane.../?
· Koje su uočljive personalne karakteristike? Preliminarna pretpostavka o odnosu personalnih karatkeristika i ispitanikovih žalbi?
· Koji su aktuelni upadljivi situacioni momenti i preliminarna pretpostavka o precipitirajućim faktorima?
· Da li postoji neka interakcija situacionih i personalnih faktora koja je moguće doprinela razvoju problema?
· Koji su faktori održavanja problema? /Postojanje specifičnih dobiti od tegoba, koji su potkrepljivači, uloga važnih ljudi iz ispitanikove okoline, da li je ispitanik do sada pokušavao da reši ovaj ili slične probleme, šta su bili uspešni a šta neuspešni pokušaji?.../
· Da li je ispitanik svestan da ima problem? Da li ispitanik ima neko objašnjenje svojih problema?
· Da li ispitanik ima neko viđenje rešenja problema? Kako vidi svoju ulogu u tome, kako vidi ulogu institucije i terapeuta? Šta očekuje od svog bliskog socijalnog okruženja?
· Šta su dileme? Šta je od navedenih indikatora ostalo nerazjašnjeno a da je relevantno u odnosu na problem ispitanika i na cilj i svrhu ispitivanja?
· Dijagnostički rezime: Šta je preliminarno određenje problema klijenta, koje su dijagnostičke pretpostavke, šta bi verovatno bila adekvatna rešenja? U kom pravcu ispitivač planira dalje da radi?



DIJAGNOSTIČKI INTERVJU
Dijagnostički intervju je intenzivna tehnika koja služi boljoj eksploraciji problema izdvojenih na osnovu LOBI-ja. On je najčešće korišćeno sredstvo u praksi kliničkog psihologa.
Vrste dijagnostičkog intervjua:
· Intervju za procenu mentalnog statusa 
· Uobičajeno kratki skrining intervju u kojem se na sistematičan način procenjuje prisustvo kognitivnih, emocionalnih ili problema ponašanja ispitanika. Sprovodi se u okviru psihijatrijskih ustanova i najčešće ga sprovode psihijatri. U praksu ga uvodi psihijatar Adolf Meyer 1902. godine. Ponekad ga sprovode psiholozi kao uvod u opsežnije testiranje psihopatoloških fenomena i kognitivnih funkcija. 
· Eksplorativni intervju
· Uobičajeno temeljan, detaljan, opsežan, nestrukturiran, slobodne forme, usmeren na ispitanika i idiosinkratične faktore. Akcenat nije samo na prikupljanju podataka nego i na kreiranju specifične atmosfere prihvatanja ispitanika i ohrabrivanja njegove samospoznaje. Karakteristike nekog konkretnog eksplorativnog intervjua su determinisane stilom konkretnog intervjuera a stil intervjuera je prvenstveno određen njegovom teorijskom orijentacijom i aktuelnim praktičnim potrebama. Uglavnom se sprovodi u okviru dinamske dijagnoze i procene podobnosti ispitanika za psihoterapiju. Nije usmeren samo na negativne indikatore mentalnog zdravlja, nego i na ispitanikove resurse i kompetencije i nije primarno fokusiran na podatke u vezi dijagnoze nego pre na intrapsihičke i interpersonalne procese i mehanizme koji održavaju problem i koji mogu doprineti rešenju problema.
· S obzirom da je ova vrsta intervjua u najvećoj meri pod uticajem stila ispitivača, najčešće je kritikovan zbog problematične validnosti i povećanog rizika od različitih pristrasnosti (halo-efekat, uticaj implicitne teorije ličnosti ispitivača, greška konfirmacije...). Sa druge strane, kliničari favorizuju ovaj intervju zbog fleksibilnosti i jedinstvenosti podataka koji se njime dobijaju.
· Nužno je uzeti u obzir rizik od grešaka i koristiti ga prvenstveno u svrhu formiranja hipoteza o ispitaniku koje se moraju proveriti drugim tehnikama.
· Standardizovani dijagnostički intervju
· Strukturiran, direktivan intervju usmeren na prikupljanje podataka u svrhu određivanja dijagnoze. Konstruisan u skladu sa kriterijumima dijagnostičkog klasifikacionog sistema. U najvećoj meri podseća na anketu. Usmeren isključivo psihopatološki. Najvalidnija i najpouzdanija forma intervua ali na račun smanjene fleksibilnosti i uskog opsega. U početku korišćen prvenstveno za potrebe istraživanja, dok je aktuelno sve češće u upotrebi i u kliničkoj praksi. Kritikovan od strane kliničara da je preterano formalan i da usporava uspostavljanje adekvatne atmosfere sa ispitanikom. Kritikovan i da podstiče više pasivan stav ispitanika.
· Neki od poznatih standardizovanih intervjua su:
· Schedule of Affective Disorders and Schizophrenia (SADS) and Schedule of Affective Disorders and Schizophrenia for School-Age Children (K-SADS)
· Diagnostic Interview Schedule (DIS) and Diagnostic Interview for Children (DISC) 
· Anxiety Disorders Interview Schedule (ADIS)
· Diagnostic Interview for Borderlines (DIB)
· Psychopathy Checklist (PCL)
· Structured Interview for DSM-IV-Dissociative Disorders (SCID-D) 
· Substance Use Disorders Diagnostic Schedule (SUDDS)

Najčešći razlozi sprovođenja eksplorativnog dijagnostičkog intervjua
· Prikupljanje adekvatnih podataka u svrhu određivanja klasifikacione ili dinamske dijagnoze
· Prikupljanje adekvatnih podataka u svrhu određivanja adekvatnosti klijenta za dalji tretman
· Prikupljanje adekvatnih podataka u svrhu davanja preporuke u vezi sa nekom predstojećom odlukom u vezi klijenta
· Prikupljanje podataka u svrhu konstrukcije plana tremana
· Pripremanje  klijenta za predstojeći tretman


STRUKTURA INTERVJUA
Intervju je moguće sprovoditi na više načina, što zavisi od mnogo faktora i od toga koja je vrsta intervjua u toku, i sa kakvom vrstom klijenta se vodi, i u kom kontekstu i sa kojom svrhom se sprovodi. U tom smislu ne postoji neka čvrsta šema i struktura koja bi važila za sve situacije, ali je moguće izdvojiti neke faze koje su preporučljive.
Možemo da razlikujemo početak intervjua, glavni deo intervjua i završavanje intervjua. 
Kako početi intervju?
· Korisno je lično prozivati klijenta. Dobro je u daljem toku intervjua klijenta povremeno oslovljavati imenom.
· Ako se prvi put vidimo sa pacijentom, potrebno je predstaviti se po imenu i funkciji koju imamo. Na samom početku intervjua treba da najavimo koliko imamo vremena za ovaj razgovor i da ukratko i jednostavnim rečima objasnimo proceduru i svrhu razgovora. Ako je u razgovor uključeno i neko testiranje ili neka druga intervencija, onda najavimo i šta će se raditi i zašto. Razgovor je dobro početi prvo nekom neformalnom konstatacijom, a zatim preći na neko jednostavno pitanje. Ako se intervju sprovodi nakon LOBI-a, što je uobičajeno, možemo se nadovezati na neku informaciju koju smo tada prikupili, ali je potrebno voditi računa da sa tim ne preteramo i da ne postavljamo ista pitanja, odnosno, da izbegnemo pojavu redundantnosti.
· Cilj ove faze je stvaranje atmosfere u kojoj će se klijent osećati prijatno, prihvaćeno i otvoreno govoriti o onome što je tema intervjua.

Glavni deo intervjua
· Cilj ove faze je prikupljanje informacija u svrhu daljeg upoznavanja klijenta i razumevanja bitnih aspekata razvoja i održavanja njegovog problema. Iako nam je cilj povećanje znanja o klijentu, intervju nikako ne sme da se pretvori u neprijatno ispitivanje.
· Tokom celog intervjua je važno svim opisanim intervencijama a nikako samo postavljanjem pitanja održavati dobru atmosferu i podsticati klijenta da daje bitne informacije. Korisno je održavati kontakt očima sa pacijentom u meri koja mu odgovara i koja ga ne dovodi u nelagodnu situaciju. 
· Bolje je prvo koristiti otvorena pitanja osim sa jako povučenim i nesigurnim pacijentima. Potrebno je aktivno slušati i pratiti i odgovarati i na verbalne i neverbalne znake komunikacije. 
· Potrebno je u adekvatnim momentima koristiti se tehnikama razjašnjavanja, reflektovanja i rezimiranja, kao i pitanjima proveravanja. Koristite zatvorena pitanja kada god su potrebne neke precizne i specifične informacije. 

Završavanje intervjua
· Uvek je važno ostaviti dovoljno vremena za završavanje razgovora sa pacijentom. To je najbolje učiniti na sledeći način:
· rezimirajte ono što je klijent rekao, ali bez kvalifikacija,
· proverite sa njim tačnost toga što ste shvatili
· pitajte ga da li je ostalo nešto važno što on misli da biste trebali da znate a niste ga pitali,
· dajte mogućnost klijentu da i on postavi pitanja vama,
· jasno navedite da je kraj intervjua i najavite sledeće korake.

Šta kliničar ne treba da radi tokom intervjua:
· Ne prepirati se sa klijentom, ne kritikovati njegova gledišta i teorije, ne moralisati mu, ne okrivljavati ga, to nije efikasno, samo će ga još više učvrstiti u njegovim uverenjima,
· Izbegavati davanje saveta klijentu,
· Ne plašiti klijenta posledicama, 
· Ne umanjivati značaj njegovih problema,
· Ne takmičiti se sa klijentom oko toga ko je u pravu,
· Ne hvaliti klijenta i ne davati lažna razuveravanja,
· Ne davati lažna i nerealna obećanja,
· Ne davati klijentu psihijatrijsku dijagnozu,
· Ne pitati ga o osetljivim temama pre nego što procenimo da je stekao poverenje u nas,
· Ne “kupovati” klijenta za terapiju,
· Ne pridruživati se napadima klijenta na njegovu okolinu,
· Ne učestvovati u kritikovanju drugog dijagnostičara i terapeuta,
· Ne postavljati dvosmislena i nejasna pitanja, izbegavati pitanja koja počinju sa “zašto”, “da li”, višestruka, sugestivna pitanja, ne koristiti se stručnim izrazima, osim kada kliničar ima jasnu ideju zašto to radi. 

Primer neadekvatno vođenog intervjua:
Klijent: Uopšte ne znam, da li da ga ostavim ili ne.
Terapeut: Treba da uradite ono što mislite da je najbolje. 
K: Baš o tome se i radi! Ne znam šta je najbolje!
T: Da, znate, u svom srcu.
K: Uf, osećam se kao u klopci, zarobljena u našoj vezi.
T: Da li ste razmišljali o tome da se jedno vreme razdvojite, toliko da vidite kako bi ste se osećali?
K: Ali, ja ga volim i njega bi to strašno povredilo da ga ostavim!
T: Da, ali ako to ne učinite, mogli bi ste upropastiti svoj život.
K: Da, ali zar to ne bi bilo sebično?
T: To i jeste ono što treba da uradite da bi ste se pobrinuli za sebe.
K: Ne znam, nemam pojma kako treba da uradim, kako to da rešim.
T: Siguran sam da će sve to biti u redu.

Primer adekvatno vođenog intervjua
Klijent je muškarac srednjih godina koji se zbog gastritičkih smetnji obratio lekaru. Pošto su konsultovani brojni specijalisti i izvršeni labaratorijski testovi kojima nije otkrivena organska lezija, rečeno mu je da je verovatno u pitanju psihološki faktor. Klijent je to doživeo kao da ga doktor smatra prevarantom i uobraženim bolesnikom. Nakon izvesnog vremena ipak je pristao da posluša svog lekara i konsultuje psihoterapeuta. Na prvom sastanku oseća se njegovo nepoverenje, strah i odbojnost. Klijent izražava sumnju da ima bilo kakve emocionalne probleme koji zahtevali psihološki tretman.
Klijent: Ali, kako mogu stomačne tegobe biti uzrokovane mislima?
Terapeut: Mozak je povezan sa svim organima i razumljivo je da uznemirenost ili briga ili konflikt mogu doći do svakog organa kroz nervne putev i tada i organi postaju uznemireni.
K: Ali, sa mojim mislima je sve u redu. Ne brinem ni zbog čega osim zbog bola i kako da ga se oslobodim.
T: Možda je to tačno. Možda nešto stvarno nije u redu sa vašim stomakom. Da li ste proverili da li je sve u redu?
K: Pa, svi doktori kažu da je sve u redu. Ali, ja osećam da tu ima nešto.
T: Uradili su vam sve pretrage?
K: Da, i nisu našli ništa.
T: Možda se nećete zadovoljiti dok ne nadjete nekoga ko bi vam rekao da nešto nije u redu. Svakako izgleda razumno iscrpeti sve mogućnosti, otići najboljim doktorima da vas pregledaju pre nego što zatražite psihološku pomoć.
K: Da li vi mislite da je sve u redu sa mojim stomakom?
T: Nešto mora da nije u redu inače vas ne bi bolelo. Pitanje je da li je uzrok bola emocionalni ili organski ili i jedno i drugo. Ne mogu da kažem šta je jer nisam dovoljno upoznat sa vašim stanjem. Ali iz onoga što vi kažete, ništa organsko nije nađeno. Imali ste dobre doktore. Dr...vas je uputio meni što znači da on veruje u mogućnost emocionalnog uzroka.
K: Ali, šta to može biti ako to nije moj stomak?
T: Mislite, kakvi emocionalni problemi mogu biti ako vaše tegobe nisu organske?
K: Da.
T: MOžda ćemo biti u stanju da to pronađemo. I emocionalni problemi mogu izazvati stomačne bolove, čak i jače od organskih.
K: Tako jake kao što su moji?
T: Ne znam kako su vaši jaki, ali mogu biti vrlo snažni, čak gori od organskih....Možda ne vidite kako bi se to moglo odnositi na vas. Možda mislite da je to ponižavajuće imati emocionalne probleme?
K: Pa, ako sam toliko izvan kontrole...možda je tako, ali ja ne mogu da vidim kako...Zar ne bih ja znao kad nešto ne bi bilo u redu sa mnom psihički?
T: Mislite sa vašim emocijama? Pa ne uvek. Ali, ja ne znam da li tu nešto nije u redu. Potrebno nam je malo vremena da bi smo to istražili...
K: I vi mislite da bi ste mi mogli pomoći?
T: Ako imate emocionalne probleme koji izazivaju vaše nevolje verujem da mogu ukoliko vi stvarno želite da vam se pomogne.
K: Ja to želim. Potrošio sam dosta novca i ništa nije sređeno.
T: Možda bi ste rađe sačekali i nastavili sa drugim internistima dok ne odbacite ubeđenje da je u pitanju organski faktor kao odlučujući.
K: Ali, ja sam pokušavao i pokušavao.
T: Da, ali jos niste ubeđeni. Zašto ne ostavite to otvorenim, pa ako želite da pokušate, nazovite me pa ćemo otpočeti?
K: Boli me ovde.
T: Mora da je vrlo neprijatno.
K: Da, to me dovodi izvan sebe.
T: Pa i osoba sa organskim problemima u stomaku može postati vrlo uznemirena i emocionalna napetost može povratno pojačati njene nevolje.
K: Ta bol me nervira i mislim da to pogoršava stanje mog stomaka.
T: Vidite, emocionalne neprilike, briga, tenzija, mogu uznemiriti vas stomak.
K: Pa, znam da postoje neke stvari koje moja žena radi koje me nerviraju..../Dalje nastavlja da govori o svojim teškoćama kod kuće.



